## Rješenje kojim se nalaže Zagrebačkoj burzi d.d., Zagreb, da bez odgode nastavi trgovanje dionicom Kaštelanski staklenici d.d., Kaštel Štafilić

### NN 149/2009 (15.12.2009.), Rješenje kojim se nalaže Zagrebačkoj burzi d.d., Zagreb, da bez odgode nastavi trgovanje dionicom Kaštelanski staklenici d.d., Kaštel Štafilić

149 15.12.2009 Rješenje kojim se nalaže Zagrebačkoj burzi d.d., Zagreb, da bez odgode nastavi trgovanje dionicom Kaštelanski staklenici d.d., Kaštel Štafilić

HRVATSKA AGENCIJA ZA NADZOR FINANCIJSKIH USLUGA

3657

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavaka 4. i 5. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), u predmetu nadzora nad trgovanjem dionicom društva Kaštelanski staklenici d.d., Kaštel Štafilić, Ivana Pavla II. 404, Uprava Hrvatske agencije za nadzor financijskih usluga na izvanrednoj sjednici održanoj 4. prosinca 2009. godine donijela je

RJEŠENJE

I. Nalaže se Zagrebačkoj burzi d.d., Zagreb, Ivana Lučića 2a, da bez odgode nastavi trgovanje dionicom Kaštelanski staklenici d.d., Kaštel Štafilić, Ivana Pavla II. 404, burzovne oznake KSST-R-A.

II. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva Kaštelanski staklenici d.d., Kaštel Štafilić, Ivana Pavla II. 404, burzovne oznake KSST-R-A (dalje u tekstu: Izdavatelj), koja je uvrštena na redovno tržište Zagrebačke burze d.d., dana 27. studenoga 2009. godine, Rješenjem klase: UP/I-451-04/09-27/1, urbroj: 326-321/09-2, naložila Zagrebačkoj burzi d.d. obustavu trgovanja predmetnom dionicom.

Člankom 480. stavak 9. Zakona propisano je da Agencija može poduzeti sve potrebne mjere kako bi osigurala da je javnost točno i ispravno obaviještena u smislu odredaba članaka od 459. do 464., kao i članaka od 471. do 478. Zakona. Agencija je istog dana, 27. studenog 2009. godine zatražila hitna očitovanja od Izdavatelja, gospodina Josipa Berkete, gradonačelnika Kaštela, gospodina Vedrana Duvnjaka, predsjednika Hrvatskog fonda za privatizaciju (dalje: HFP) i od Slobodne Dalmacije d.d.

Istog dana, 27. studenoga 2009. godine Agencija je zaprimila očitovanje Izdavatelja, u kojem se navodi sljedeće: »...ne posjedujemo nikakvih pismenih službenih informacija od strane Hrvatskog fonda za privatizaciju, niti izvještaja sa sjednice HFP od dana 24. 11. 2009. na kojem je donesena odluka o raspisivanju natječaja za prodaju 75% dionica po cijeni od 472 milijuna kuna »Kaštelanskih staklenika« d.d. Kaštel Štafilić. Sve informacije s kojima mi raspolažemo u ovom trenutku su nam poznate iz dnevnog tiska i Internet portala Grada Kaštela.«

Po primitku predmetnog očitovanja, koje je zaprimljeno putem telefaksa i urudžbirano u Agenciji pod klasom: UP/I-451-04/09-27/1, urbroj: 383-321-09-7, telefonskim je putem Agencija zatražila dodatno očitovanje Izdavatelja vezano uz saznanja o prenamjeni zemljišta u građevinsko, o kojem je telefonskom razgovoru sastavljena službena zabilješka pod klasom: UP/I-451-04/09-27/1, urbroj: 326-321-09-8. Dana 30. studenoga 2009. godine, Agencija je telefaksom zaprimila dopunu očitovanja, koja je urudžbirana u Agenciji pod klasom: UP/I-451-04/09-27/1, urbroj: 383-321-09-9. U toj dopuni Izdavatelj je izjavio sljedeće: »Ovim putem Vas izvješćujemo da nemamo saznanja niti službene obavijesti o bilo kakvoj mogućnosti izmjene postojećeg generalnog urbanističkog plana Grada Kaštela vezano za zemljište »Kaštelanski staklenici« d.d.«

Nadalje, 30. studenoga 2009. godine, Agencija je telefaksom zaprimila očitovanje iz Ureda gradonačelnika Grada Kaštela, koje je očitovanje urudžbirano u Agenciji pod klasom: UP/I-451-04/09-27/1, urbroj: 383-321-09-10. U predmetnom očitovanju se navodi: ...»moram Vas izvjestiti kako spomenuta gradonačelnikova izjava nije autorizirana, prenesena je u skračenom obliku, te je kao takva izvučena iz konteksta. Zbog toga Vam prnosimo cijelu izjavu, koju je gradonačelnik Berketa dao Slobodnoj Dalmaciji o zemljištu u vlasništvu Kaštelanskih staklenika: »Prenamjena cijelog prostora Kaštelanskih staklenika u građevno zemljište, prvenstveno za stambenu namjenu, nije moguća i suprotna je interesima Grada Kaštela. Eventualna prenamjena u građevno, i to isključivo za poslovnu namjenu, nije nemoguća, ali je predhodno potrebno postići zajednički dogovor HFP, Grada Kaštela i Kaštelanskih staklenika, imajući pri tome u vidu zadržavanje svih sadašnjih radnih mjesta i otvaranje novih.«

Dana 1. prosinca 2009. godine, Agencija je uputila požurnicu za očitovanjem gospodinu Vedranu Duvnjaku, predsjedniku HFP-a, pod klasom: UP/I-451-04/09-27/1, urbroj: 326-321-09-11, te požurnicu za očitovanjem Slobodnoj Dalmaciji d.d., klase: UP/I-451-04/09-27/1, urbroj: 326-321-09-12. Istog je dana telefaksom pristiglo očitovanje Slobodne Dalmacije d.d., koje je urudžbirano u Agenciji pod klasom: UP/I-451-04/09-27/1, urbroj: 383-321-09-13 u kojem se navodi: »... izvješćujem Vas da izjave g. Vedrana Duvnjaka, predsjednika Hrvatskog fonda za privatizaciju i g. Joška Berketa, gradonačelnika Kaštela objavljene u dnevnom listu Slobodna Dalmacija od 25. studenoga 2009., nisu autorizirane.«

S obzirom na to da je nedostajalo jedino očitovanje g. Vedrana Duvnjaka, obavljena su dva telefonska razgovora, 1. i 2. prosinca 2009. godine s tajnicama HFP-a u kojima se ukazivalo na žurnost dostave očitovanja Agenciji, o čemu je sastavljena službena zabilješka pod klasom: UP/I-451-04/09-27/1, urbroj: 383-321-09-14. Nakon toga, 2. prosinca 2009. godine, Agencija je poslala g. Vedranu Duvnjaku drugu požurnicu, koja je urudžbirana pod klasom: UP/I-451-04/09-27/1, urbroj: 383-321-09-15. U predmetnoj požurnici je g. Duvnjaku skrenuta pozornost na žurnost postupanja, te ponovno zatraženo očitovanje, bez odgode. Dana 3. prosinca 2009. godine, izvan radnog vremena, u Agenciju je pristigao telefaks HFP-a, koji je zaprimljen dana 4. prosinca 2009. godine, te urudžbiran pod klasom UP/I-451-04/09-27/1, urbroj: 563-321-09-16.

U predmetnom očitovanju HFP-a navodi se da je predmetni članak objavljen u Slobodnoj Dalmaciji dijelom proizašao iz rasprave i izjava koje su rečene na sjednici Upravnog odbora HFP-a, koja je javna i kojoj su bili nazočni predstavnici javnih medija. Tekst naknadno nije autoriziran od strane predsjednika HFP-a ili drugog ovlaštenog predstavnika HFP-a niti od strane članova Upravnog odbora HFP-a. Nadalje, ističe se kako HFP u svojim razmatranjima nije pretpostavio da će biti izvršena prenamjena cijelog zemljišta u građevinsko već je konstatirana potencijalna mogućnost da se može izvršiti prenamjena samo jednog njegovog dijela.

U nastavku očitovanja, HFP navodi: »HFP ne posjeduje službene podatke o prenamjeni zemljišta, ali postojanje vjerojatnosti da bi se poljoprivredno zemljište urbanističkim planom moglo proglasiti građevinskim predsjednik HFP-a je pretpostavio na temelju pozitivnih propisa koji trenutno vrijede u Republici Hrvatskoj i to članka 78. Zakona o prostornom uređenju i gradnji (»Narodne novine« br. 76/07) koji utvrđuje da izrada, odnosno izmjena i dopuna i zasebno stavljanje izvan snage prostornog plana započinje odlukom koju donosi predstavničko tijelo jedinice lokalne i regionalne (područne) samouprave, u kojoj odluci se između ostalog utvrđuju i razlozi za izmjenu i/ili dopunu prostornog plana, odnosno njegovo stavljanje van snage. Slijedom rečenoga proizlazi da sve dok Zakon o prostornom uređenju i gradnji predviđa mogućnost izmjene/dopune i stavljanje izvan snage postojećih prostornih planova postoji i vjerojatnost i mogućnost izmjene postojećeg prostornog plana na području na kojem se nalazi zemljište u vlasništvu Društva.«

Slijedom navedenog, Agencija je žurno pribavila sva relevantna očitovanja, s ciljem da javnost bude točno i ispravno obaviještena. Sva pismena u ovom predmetu, obzirom na hitnost, dostavljana su gore naznačenim osobama kako putem telefaksa, tako i putem redovne pošte, koji je oblik komunikacije zatražen od svih osoba kojima su pismena upućena.

Na temelju odredbe članka 341. stavka 5. Zakona, privremena obustava prestaje protekom roka ili dostavom dokaza iz kojih će Agencija utvrditi prestanak uvjeta zbog kojih je mjera obustave izrečena. Sukladno članku 135. Zakona o općem upravnom postupku, Agencija smatra da je utvrdila činjenice i okolnosti koje su značajne za ovo rješenje.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/09-27/1
Urbroj: 326-321/09-17
Zagreb, 4. prosinac 2009.

Član Uprave
Ivan Vrljić, v. r.

Rješenje, NN 149/2009-3657